Holmlia

Holmlia ligger helt syd i Oslo i bydelen Søndre Nordstrand og er blant Oslos største og nyeste drabantbyer/boligstrøk. Avstand til bysenteret er omtrent én mil. Området består av omkring 4 500 leiligheter med tilsammen over 12 000 beboere og ble hovedsakelig utbygd i 1980-årene. Den første innflyttingen i forbindelse med drabantbyutbyggingen skjedde høsten 1980 på Sloreåsen. Holmlia-navnet stammer fra Holmlia stasjon med samme navn på Østfoldbanen, som igjen er konstruert fra gården Holm kombinert med husmannsplassen Lia. (Det første forslaget, Holm stasjon, ble avvist av Jernbaneverket fordi Vestfoldbanen allerede hadde en Holm stasjon.) Holmlia har en sentral beliggenhet, det tar kun 13 minutter med tog til Oslo S. Området er omgitt av mye skog og har gode turmuligheter. 
Stasjonsområdet med trappen er tegnet av NSB Arkitektkontor v/ Arne Henriksen. Prosjektet mottok Houens fonds diplom for 1988. Den nye Holmlia stasjon (som ble anlagt noen hundre meter nord for den gamle stasjonen) ble tatt i bruk i juni 1982.

Befolkning 
Gjennomsinittsalderen til Søndre Nordstrands beboere er lav. Nesten halvparten av beboerne er under 30 år, og ca. 27 % er barn under 15 år.

Holmlia er et av de mest internasjonale strøkene i Norge og representerer mange ulike nasjonaliteter. Christofer Owes mye omtalte Naive Norge-dokumentar som ble vist på TV 2 julen 2006, undersøkte flere ulike miljøer, men ikke alle var enige i fremstillingen. Noen beboere synes å være uenige i medienes fremstilling av Holmlia, som de ofte mener dekker de negativt rettede sakene, mens andre beboere synes det var bra at dokumentaren også viste hvilke kulturkonflikter som kan oppstå i borettslag og sameier med mange forskjellige nasjonaliteter.

Holmlia har et bredt fritidstilbud for barn og ungdom. Blant annet:
 Søndre Aas Gård 
 Fritidsklubb (kommunal)
 Organisert idrett (Taekwon-Do, brasiliansk jiu-jitsu og minst en annen sportsklubb) 

Holmlia Idretts- og svømmehall – kommunal og åpent for både barn og voksne.

Holmlia senter 
Senteret ble åpnet i desember 1982. Området foran Holmlia senter er knutepunkt for flere bussruter. Senteret består av flere bygninger rundt en åpen plass og 
har et utvalg butikker som dagligvarehandel, Vinmonopol, bokhandel, blomsterbutikk osv. Holmlia  politipost, som ble opprettet i 1984, har også kontorer på senteret. Politiposten er et "servicekontor" for Manglerud politistasjon og er en del av stasjonenens kriminalitetsforebyggende arbeid.

November 2021 åpnet nye Holmlia senter.

Søndre Aas gård 
Søndre Aas Gård og Miljøsenter ligger i Rosenholmveien 11 og er en miljøgård for barn og voksne i alle aldre. Gården ble overtatt av Oslo kommune i 1970, og planen var at det skulle bygges boliger på området. Ansatte ved Ungdomskontoret grep fatt i saken og det ble etter hvert et levende miljø på gården. Den har i dag  18 hester av forskjellige norske raser, gammelnorske spelsauer går ute hele året. To purker bor på gården og formerer seg stadig. Gården har ellers flere forskjellige typer høns og påfugl

Se også  
 Holmlia kirke
 Holmlia ungdomsskole
 Holmlia holdeplass
 Bydel Søndre Nordstrand
 Holmlia-drapet

Referanser

Litteratur 
 Stiftelsen Holmlia Nærmiljø
 Stiftelsen Holmlia Nærmiljø, nr.3 sept. 2009 (Papirform)
 Nordskrenten borettslag – Om Holmlia

Eksterne lenker 
 
 Holmlia senter

Holmlia